**PRAVILNIK**

**O MJERILIMA ZA DAVANJE ODOBRENJA ZDRAVSTVENOM RADNIKU ZA SKLAPANJE POSLOVA IZ DJELATNOSTI POSLODAVCA**

U Narodnim novinama broj 4/2014. objavljen je Pravilnik o mjerilima za davanje odobrenja zdravstvenom radniku za sklapanje poslova iz djelatnosti poslodavca.

Dajemo kratki prikaz pojedinih odredbi:

Pravilnikom su propisana mjerila za davanje odobrenja zdravstvenom radniku za sklapanje poslova za svoj račun iz zdravstvene djelatnosti poslodavca.

Odobrenje može dati poslodavac, ako su ispunjeni slijedeći uvjeti:

* da je zdravstveni radnik u prethodnoj kalendarskoj godini postigao učinak za 20% veći u odnosu na prosječan učinak ostalih zdravstvenih radnika iste ustrojstvene, odnosno organizacijske jedinice, a koji obavljaju usporedive zdravstvene usluge **ili**
* da je zdravstveni radnik postigao učinak za 15% veći u odnosu na svoj učinak u prethodnoj kalendarskoj godini **ili**
* da je svojim radom značajno unaprijedio ugled ustanove.

Odobrenje može dati poslodavac za 50% zdravstvenih radnika jedne ustrojstvene, odnosno organizacijske jedinice koji su raspoređeni na srodna radna mjesta. Ako zahtjev za davanje odobrenja podnese više od 50% zdravstvenih radnika jedne ustrojstvene, odnosno organizacijske jedinice, te ako ispunjavaju jedan od uvjeta, poslodavac može dati odobrenje samo polovici najuspješnijih zdravstvenih radnika.

Odobrenje može dati ravnatelj, odnosno sanacijski upravitelj ustanove, uz prethodno pribavljenu suglasnost ministra zdravlja.

Odobrenje se daje, odnosno uskraćuje u roku od 30 dana od dana zaprimanja zahtjeva zdravstvenog radnika.

Odobrenje se daje na vrijeme od jedne godine.

U slučaju kada zdravstvena inspekcija utvrdi da je zdravstveni radnik obavljao poslove za svoj račun iz zdravstvene djelatnosti poslodavca bez odobrenja poslodavca, tom zdravstvenom radniku poslodavac ne smije dati odobrenje u razdoblju od dvije godine od dana donošenja rješenja zdravstvene inspekcije.

Pravilnik je stupio na snagu 22. siječnja 2014. godine. Njegovim stupanjem na snagu, prestao je važiti Pravilnik istog naziva iz 2010. godine (Narodne novine br. 144/10).